डुपला के संबंध माओवादियों, नक्सलियों को हथियार सप्लाई करने वाले गैंग से
फरीदकोटमें एक साल पहले 4 करोड़ के विदेश हथियारों की तस्करी में पकड़े गए तस्कर रणजीत सिंह डुपला के तार माओवादियों, नक्सलियों और उत्तर भारत में सक्रिय गैंग्स को विदेशी हथियार मुहैया करवाने वाले गिरोह से जुड़ गए हैं।
बिहार के भगवानगंज इलाके से 29 अगस्त 2012 को पकड़े गए हथियार तस्कर प्रफुल मालाकर और बिहार-झारखंड माओवादी आर्गेनाइजेशन के आर्म सप्लाई यूनिट के जोनल कमांडर अनिल कुमार यादव से पूछताछ के बाद एक ऐसे गिरोह का खुलासा हुआ जो पूरे देश में अमेरिका से स्मगल होकर आने वाले खतरनाक हथियारों की सप्लाई देता था। इस खुलासे के बाद गृह मंत्रालय ने इस केस की जांच 7 दिसंबर 2012 को बिहार पुलिस से लेकर एनआईए (नेशनल इनवेस्टीगेशन एजेंसी) को सौंप दी। एनआईए ने 17 दिसंबर 2012 को एक नया केस आरसी-08/2012/NIA/Delhi दर्ज कर जांच शुरू कर दी। जांच में इस गिरोह के सरगना पटना के मंटू शर्मा से पूछताछ के बाद बड़वर (संगरूर) के रणजीत सिंह डुपला के नाम का खलासा हुआ जो बिहार के राकेश सिंह और बरेली के राजेश कुमार गुप्ता से मिलकर इस गिरोह के मार्फत अमेरिका से स्मगल होकर आने वाले हथियारों को उत्तर भारत में सप्लाई करता था। राजेश के खातों में डुपला ने लाखों रुपये की ट्राजंक्शन भी की थी। डुपला को एक साल पहले फरीदकोट पुलिस ने 4 करोड़ के विदेशी हथियारों की स्मगलिंग में पकड़ा था। पूछताछ के लिए एनआईए 20 नवंबर 2015 को फरीदकोट पहुंची। डीएसपी पीके अवस्थी ने फरीदकोट अदालत में एप्लीकेशन फाइल कर डुपला से पूछताछ की इजाजत मांगी। मगर अदालत ने एनआईए को डुपला का ट्रांजिट रिमांड लेकर ही पूछताछ करने की बात की और एप्लीकेशन खारिज कर दिया। इससे पहले कि एनआईए डुपला का ट्रांजिट रिमांड फाइल कर पाती, इससे पहले ही डुपला को हाईकोर्ट से जमानत मिल गई और वह जेल से रिहा हो गया।
^हमें विदेशी हथियारों की स्मगलिंग और उनके माओवादियों से जुड़े 2012 के एक केस में डुपला की तलाश थी। हमने उसकी स्टेटमेंट लेने के लिए कोर्ट में एप्लीकेशन लगाई थी। मगर मंजूरी नहीं मिली। हम इस केस की गहराई से जांच कर रहे हैं। कुछ डीसीआर हाथ लगी हैं, जिनके मार्फत गिरोह के अन्य लोगों तक पहुंचा जाएगा। -पीकेअवस्थी, डीएसपी, एनआईए लखनऊ।
बिहार पुलिस ने प्रफुल्ल मालाकर को 28 दिसंबर 2012 को उस समय काबू किया जब वह बिहार झारखंड माओवादी संगठन के जोन कमांडर अनिल यादव को M-16-5.56 एमएम अमेरिकी राइफल और विदेशी बुलेट प्रूफ जैकेट सप्लाई करने आया था। दोनों से 9 लाख रुपए 9 एमएम पिस्टल और मैगजीन भी मिले। एनआईए की जांच में खुलासा हुआ कि यह M-16-5.56 एमएम राइफल अमेरिका से चोरी हुई थी, जो स्मगल होकर माओवादियों तक पहुंची। जांच हुई तो मंटू शर्मा, बुल्लू सिंह, राकेश सिंह के नाम का खुलासा हुआ जो हथियार तस्करी का नेटवर्क चलाते थे। मंटू शर्मा से पूछताछ में बरेली के राजेश गुप्ता का नाम सामने आया जो अमेरिका से स्मगल हथियारों के फर्जी रूट और बिल बनाता था। राजेश के बैंक खाते में लाखों रुपये की ट्राजंक्शन रणजीत सिंह डुपला निवासी संगरूर ने करवाई थी। वहीं प्रफुल ने बताया कि उससे जो विदेशी बुलेट प्रूफ जैकेट मिली वह उसे अनिल मिड्डा निवासी सिरसा ने दी थी। अनिल का नाम मानसा में 2011 में हुए वैपन स्कैम में भी चुका है। डुपला की तलाश में एनआईए जब पंजाब पहुंची तो वह फरीदकोट में 18 अक्टूबर 2014 को 4 करोड़ के विदेशी हथियारों की तस्करी में बंद था। एनआईए पूछताछ करना चाहती थी, ताकि इस गिरोह की अंतिम कड़ी तक पहुंचा जा सके।
hin_Deva hin_Deva hin_Deva hin_Deva hin_Deva